將遊宣城先寄賈太守侍御用李白寄崔侍御韻
作者：郭祥正
朝代：宋

paragraphs: 峨峨敬亭山，玄暉有佳作。
賈公乃後身，風流今與昨。
豸冠觸姦邪，分符宛陵郭。
江湖暫徘徊，烟霄必騰躍。
予方臥閒雲，時或乘皓鶴。
水縮龍蜃歸，霜清天宇廓。
安能坐隴畝，凄凄眷藜霍。
陳蕃有虛榻，黄埃侵斷索。
能如汲黯直，定許季生諾。
往哉不可失，行聞還鳳閣。